Dokumentasie oor Zuma-standbeeld aangevraPres. Jacob Zuma. Argieffoto: Flickr/GovernmentZA AfriForum het Woensdag ŉ PAIA-aansoek ingevolge die Wet op die Bevordering van Toegang tot Inligting aan die kantoor van Supra Mahumapelo, premier van die Noordwes, gestuur oor die oprigting van ŉ standbeeld van pres. Jacob Zuma in Groot Marico. Die burgerregte-organisasie vra in die aansoek toegang tot die notules van vergaderings van die provinsiale wetgewer, kennisgewings in die media en alle relevante dokumentasie oor die begroting en koste van dié projek. Hendrik Oosthuizen, AfriForum se distrikskoördineerder vir Noordwes, het gesê die oprigting van ŉ Zuma-standbeeld is totaal onvanpas, gegewe die hoë vlakke van korrupsie en armoede in die land. “ŉ Standbeeld van pres. Zuma kan nie opgerig word nie, omdat hy onder meer 783 klagtes van bedrog teen hom het, by die Nkandla-skandaal betrek is waar miljoene randd onregmatig aan sy huis bestee is en hy verantwoordelik is vir ŉ enorme hoë werkloosheidsyfer wat tot haglike omstandighede en armoede bydra,” het Oosthuizen gesê. Oosthuizen het gesê die R6 miljoen wat die provinsie aan die “ontoepaslike standbeeld” wil bestee, kan veel beter aangewend kan word. “Die geld kan byvoorbeeld gebruik word om meer as 100 000 sakke teer vir die herstel van slaggate aan te koop en sowat 36 nuwe polisiebeamptes in Noordwes aan te stel om landelike veiligheid te bevorder, waar onder meer plaasmoorde hoogty vier. Dit kan ook gebruik word om infrastruktuur op te gradeer en in stand te hou, sowat 1 200 ongeskoolde werkers te betaal of ŉ totaal van 31 nuwe hoërskoolonderwysers vir ŉ jaar te betaal,” het hy bygevoeg. Die provinsiale regering meen egter daar is talle voordele aan die oprigting van die standbeeld verbonde, aangesien dit as ŉ toeriste-aantreklikheid sal dien. Maroela Media het vroeër berig die Noordwes provinsiale regering het te midde van groot teenkanting van opposisiepartye in Februarie gesê hy gaan voort met sy planne om die standbeeld op te rig. Nagenoeg R6 miljoen van belastingbetalers se geld is opsygesit vir ŉ enorme ses meter hoë bronsstandbeeld van Zuma in Groot Marico. Mahumapelo het tydens sy provinsiale rede gesê die oprigting van ŉ standbeeld vir Zuma is deel van die “erfenisbevrydingsroete”. “Zuma is in Groot Marico in hegtenis geneem terwyl hy op pad landuit was om teen apartheid te veg. Ons kan nie Suid-Afrika se geskiedenis uitvee nie. Ons wens die polisiebeamptes wat hom destyds in hegtenis geneem het, wil na vore kom sodat ons hierdie stuk geskiedenis kan bespreek en bewaar.” Volgens Mahumapelo is reeds in 2009 besluit om mense, wat vir vryheid geveg het, te vereer en sy administrasie pas dit nou toe. Zuma en ŉ groep van 45 uMkhonto weSizwe- (MK-) rekrute is in 1963 naby Groot Marico in hegtenis geneem toe hulle landuit probeer vlug het om elders militêre opleiding te ondergaan. Zuma is tot tien jaar tronkstraf gevonnis en het dit op Robbeneiland uitgedien.